《姚山人携酒同过陆园看梅花》
明代·居节

十亩芳园傍水涯，药阑莎径抱山斜。绿瓷小瓮携春酒，乌角高巾对玉花。

漠漠暗香留月色，萧萧白发醉年华。如何甫里天随宅，却是西湖处士家。

作者简介：明苏州府吴县人，字士贞，号商谷。师文徵明，善书画。工诗。家本业织，籍隶织局。织监孙隆召之见，不往。隆怒，诬以欠官帑，拘系，破其家。乃僦居于半塘，吟咏自如。或绝粮，则晨起画疏松远岫一幅，令僮子易米以炊。后终穷死。有《牧逐集》。